Broj: 711-I-1010-M-93/23-02-24

Zagreb, 11. svibnja 2023.

 **DAVOR ZORIČIĆ**

 Državni tajnik, Ministarstvo financija

**Predmet: mišljenje na zahtjev obveznika Davora Zoričića**

 - daje se

Povjerenstvo za odlučivanje o sukobu interesa (dalje u tekstu: Povjerenstvo) je dana 05. svibnja 2023. pod brojem 711-U-4251-M-93/23-01-28, zaprimilo zahtjev za davanjem mišljenja koji je podnio obveznik Davor Zoričić, državni tajnik u Ministarstvu financija.

U podnesenom zahtjevu obveznik navodi da je rješenjem Vlade Republike Hrvatske KLASA:UP/I 080-02/23-01/31, URBROJ:50301-15/28-23-02 od 27. travnja 2023. godine imenovan na dužnost državnog tajnika u Ministarstvu financija. Također ističe da je do stupanja na navedenu dužnost temeljem Ugovora o radu sklopljenog 08. siječnja 2020.godine, s Ekonomskim fakultetom Sveučilišta u Zagrebu, obavljao poslove izvanrednog profesora na Katedri za ekonomiku poduzeća. Slijedom navedenog, postavlja upit, smije li za vrijeme obnašanja dužnosti državnog tajnika u Ministarstvu financija, temeljem ugovora o dodatnom radu za drugog poslodavca, na Ekonomskom fakultetu Sveučilišta u Zagrebu, uz naknadu obavljati znanstveno-istraživačku i edukacijsku djelatnost.

Zahtjevu prilaže citirano rješenje Vlade Republike Hrvatske iz kojeg proizlazi da je obveznik imenovan državnim tajnikom u Ministarstvu financija s danom 01. svibnja 2023. godine.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 7. sjednici održanoj 11. svibnja 2023. godine, obvezniku daje mišljenje, kako slijedi.

Sukladno članku 17. stavku 1. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI ) za vrijeme obnašanja javne dužnosti na koju je izabran odnosno imenovan, obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano. Stavkom 2. navedenog članka propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Međutim, Povjerenstvo ističe kako sukladno stavku 3. istog članka prethodno odobrenje Povjerenstva nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitaka po osnovi autorskih, patentnih i sličnih autorskih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Nadalje, stavkom 4. istog članka propisano je da su obveznici obvezni prijaviti Povjerenstvu primitke iz stavaka 2. i 3. toga članka.

U ovom slučaju utvrđeno je da je obveznik i prije imenovanja na dužnost državnog tajnika obavljao poslove izvanrednog profesora na Katedri za ekonomiku poduzeća na Ekonomskom fakultetu Sveučilišta u Zagrebu.

Također, nesporno je da se u konkretnom slučaju radi o znanstvenoj odnosno edukativnoj djelatnosti definiranoj u citiranom članku 17. stavku 3. ZSSI-a.

Stoga, slijedom navedene zakonske odredbe, obveznik Davor Zoričić, državni tajnik u Ministarstvu financija, može za vrijeme obnašanja navedene dužnosti, na Ekonomskom fakultetu Sveučilišta u Zagrebu, obavljati znanstveno-istraživačke i edukacijske poslove, kao izvanredni profesor i za obavljanje navedenih poslova primati naknadu. Ujedno, Povjerenstvo ukazuje obvezniku da je sukladno navedenom članku 17. stavku 4. ZSSI-a, u imovinskoj kartici koju podnosi Povjerenstvu dužan prijaviti sve primitke stečene od obavljanja navedenih djelatnosti.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Davor Zoričić, elektroničkom dostavom
2. Objava na internetskoj stranici Povjerenstva
3. Pismohrana